Ağacavad Əlizadə

Əlizadə Ağacavad Əbdülhəsən oğlu () — şair, publisist, tərcüməçi, 1962-ci ildən Azərbaycan Yazıçılar Birliyinin üzvü.

 Həyatı 
Ağacavad Əlizadə 1928-ci il martın 21-də Azərbaycanın Salyan şəhərində anadan olmuşdur. Bakıda 40 saylı fəhlə-gənclər orta məktəbini bitirdikdən sonra ADU-nun filologiya fakültəsində təhsil almışdır (1953–1958). Əmək fəaliyyətinə Salyan mərkəzi kitabxanasında kitabxanaçı kimi başlamışdır (1942–1944). Sonra Salyan Dövlət Dram teatrında aktyor və rejissor müavini (1944–1948), Salyan rayonu 2 saylı uşaq evində pioner baş dəstə rəhbəri, radio qovşağında ədəbi müvəkkil və direktor (1948–1949), yenə kitabxanaçı, mədəniyyət evində təlimatçı, eyni zamanda pioner və məktəblilər evinin direktoru, "Qələbə" qəzeti redaksiyasında məsul katib olmuşdur. O, universitetdə tələbəlik dövründə "Lenin tərbiyəsi ugrunda" çoxtirajlı qəzet redaksiyasında məsul katib, təyinatla "Bakı" axşam qəzeti redaksiyasında məsul katibin müavini və tərcüməçi (1958–1960), "Azərbaycan" jurnalı redaksiyasında ədəbi işçi, tənqid və biblioqrafıya şöbəsinin müdiri, məsul katib, "Ədəbiyyat və incəsənət" qəzeti redaksiyasında məsul katib (1960–1976), "Yazıçı" nəşriyyatında böyük redaktor (1978–1987) işləmişdir.

İlk mətbu şeri "9 May" 1946-cı ildə Salyan rayonunun "Sosializm yolu" qəzetində çap olunmuşdur. Dövri mətbuatda müntəzəm çıxış etmişdir. Oçerk, publisistika və bədii tərcümə ilə də ardıcıl məşğul olmuşdur. Bir sıra televiziya filmlərinin ssenari müəllifıdir. Onun sözlərinə bir neçə mahnı bəstələnmişdir. Hekayə və oçerkləri müsabiqələrdə mükafata layiq görülmüşdür. Bədii qiraət ustasıdır. Ən yaxşı şer oxumaq müsabiqələrində dəfələrlə festivalların laureatı olmuşdur. O, ədəbiyyat üzrə ümumittifaq tədbirlərində (poeziya bayramlarında, ədəbiyyat günlərində və s.) Azərbaycanı təmsil etmişdir. Fəal ictimaiyyətçidir. Bir sıra ədəbi dərnəklərə rəhbərlik etmişdir (1950–1987). Azərbaycan Yazıçılar İttifaqında yerli komitənin sədri olmuşdur (1962–1975). "Azərbaycan" jurnalındakı fəaliyyətinə görə respublika Jurnalistlər İttifaqının Fəxri Fərmanına layiq görülmüşdür. Bir medalla təltif olunmuşdur. 1995-ci il aprelin 25-də vəfat etmişdir.

 Əsərləri 
 Çinarın söhbəti (şeirlər). Bakı: Uşaqgəncnəşr, 1961, 52 səh.
 Sovet ittifaqı qəhrəmanı Məhərrəm Dadaşov (sənədli povest). Bakı: Gənclik, 1975, 30 səh.
 Qüdrət Səmədov (sənədli povest). Bakı: İşıq, 1977, 40 səh.
 Hələ söhbətim var (şeirlər). Bakı: Gənclik, 1977, 144 səh.
 Sən yanımda olanda (şeirlər). Bakı: Yazıçı, 1983, 166 səh.
 Cəlilabad. Bakı: İşıq, 1987, 84 səh.

 Tərcümələri 

 İstinadlar 

Kateqoriya:Azərbaycan şairləri
Kateqoriya:Azərbaycanlı şairlər
Kateqoriya:Azərbaycanlı tərcüməçilər
Kateqoriya:Azərbaycan publisistləri
Kateqoriya:Salyanda doğulanlar
Kateqoriya:Azərbaycan Yazıçılar Birliyinin üzvləri
Kateqoriya:XX əsr tərcüməçiləri